राजस्थानः आसमान से आई आफत - Tiddhi squad rapeseed cumin grower desert pakistan narendra singh tomar narendra modi - AajTak
राजस्थानः आसमान से आई आफत
टिड्डी दल का हमला राजस्थान के लिए कोई नई बात नहीं है लेकिन इस बार इस आफत से निपटने के नाकाफी इंतजामों की वजह से समस्या विकराल हो गई है. जिससे काफी नुकसान की आशंका
राजस्थान, 04 फरवरी 2020, अपडेटेड 15:50 IST
टिड्डियों के प्रकोप के शिकार रेपसीड और जीरा उत्पादक रेगिस्तानी किसानों की कठिनाइयां उजागर करने के लिए भाजपा विधायक बिहारी लाल राजस्थान विधानसभा में टिड्डियों से भरी टोकरी लेकर गए. दिसंबर से अब तक पाकिस्तान की ओर से एक दर्जन टिड्डी दल राजस्थान में घुस चुके हैं. टिड्डियों के हमले की आशंका पिछले छह महीनों से थी. फिलहाल राज्य में सत्तारूढ़ कांग्रेस और केंद्र में सत्तासीन भाजपा के बीच राजनैतिक खींचतान के बीच टिड्डियों से निपटने के प्रयास लचर रहे हैं.
केंद्र सरकार इस हमले को रोकने की अधिकृत एजेंसी है जबकि राज्य को इस काम में संसाधन और कार्यबल मुहैया कराने होते हैं. यह तालमेल इस मामले में नहीं दिखा है. यह हाल के दशकों में टिड्डियों का यह सबसे बुरा हमला है.
बताते हैं कि बाड़मेर जिले में गुडामलानी के किसान निम्बाराम टिड्डियों के प्रकोप से बर्बाद हुई फसल देख कर सदमे से मर गए. बड़ी संख्या में दूसरे किसान भी बुरी स्थिति में हैं. टिड्डियों के दल शहरों में भी घुस गए हैं और उनके छोटे-छोटे झुंडों को जैसलमेर किले के इर्द-गिर्द उड़ते देखा जा सकता है. फिर भी, सरकारी अधिकारियों का दावा है कि समय से किए गए उपायों और हवा के रुख में बदलाव से टिड्डियों का प्रसार रुक गया है और उनकी वजह से राजस्थान में रबी की फसल को हुआ नुक्सान 1,50,000 हेक्टेयर तक सीमित रह गया है. जिन फसलों पर इस हमले का असर हुआ है, वे जीरा, इसबगोल, सरसों, तारामीरा और गेहूं हैं.
सबसे ज्यादा नुक्सान (60,000 हेक्टेयर) की सूचना जालौर जिले से मिली है. इसके बाद 55,000 हेक्टेयर फसल का नुक्सान जैसलमेर जिले में हुआ है जबकि जोधपुर और श्री गंगानगर में अब तक 30,000 हेक्टेयर फसलों का नुक्सान हुआ है. मुख्यमंत्री अशोक गहलोत ने फिलहाल अपने आपदा प्रबंधन कोष से 75 करोड़ रुपए की राशि जारी की है. अफसरों को उम्मीद है कि फसल बीमा से भी किसानों को दावों का भुगतान मिलेगा.
केंद्रीय कृषि मंत्री नरेंद्र सिंह तोमर ने इंडिया टुडे को बताया कि गुजरात ने टिड्डियों पर तत्परता से कार्रवाई की. उन्होंने कहा, ''हमारे पास वैसी मशीनरी नहीं है जिससे टिड्डियों पर रात के समय ऊंचाई से स्प्रे किया जाए. गुजरात ने तेजी से रोकथाम करते हुए टिड्डियों पर स्प्रे के लिए दमकल को भी लगा दिया तो वे राजस्थान के जालोर की ओर चले गए.'' तोमर ने राजस्थान के मुख्यमंत्री अशोक गहलोत से भी बात की है जिन्होंने दिसंबर में केंद्र से मदद की गुहार लगाते हुए प्रधानमंत्री नरेंद्र मोदी को चिट्ठी लिखी थी. लेकिन तोमर कहते हैं कि गुजरात ने इस समस्या से निबटने में जो तत्परता दिखाई वह राजस्थान के मामले में नहीं दिखी.
टिड्डियों के बड़े दल इलाके से गायब हो चुके हैं लेकिन छोटे-छोटे झुंडों को अब भी कई जिलों में देखा जा सकता है. हवा के बहाव के साथ प्रतिदिन 150 किलोमीटर पार कर जाने वाले ये टिड्डी दल अपने वजन के बराबर खाना खा लेते हैं और इनका एक छोटा झुंड भी इतनी फसल को बर्बाद कर देता है जो एक दिन में 30,000 लोगों के भोजन के लिए पर्याप्त हो. मुख्यमंत्री ने 11 जनवरी को प्रभावित जिलों के जिलाधिकारियों के साथ वीडियो कॉन्फ्रेंसिंग करके क्षतिग्रस्त फसलों का सर्वेक्षण करवाने के लिए कहा था.
प्रभावित जिलों में जाने पर वे इस हमले से प्रभावित किसानों से भी मिल रहे हैं जो उन्हें इस हमले में हुए व्यापक नुक्सान की जानकारी दे रहे हैं. सरकार फसलों को इससे हुई क्षति की सीमा का आकलन कर रही है, जिसके बारे में अनुमान है कि अब तक यह आंकड़ा रु. 150 करोड़ के पार पहुंच चुका है. ये रेगिस्तानी टिड्डियां पिछले साल भी राजस्थान तक पहुंची थीं, लेकिन उस समय खरीफ की फसल इनसे काफी हद तक बच गई थी.
अफ्रीका से निकल कर मध्यपूर्व एशिया पहुंचने में ये टिड्डी दल 15 से अधिक देशों को पार करते हैं और भारत में पाकिस्तान के रास्ते घुसते हैं. पाकिस्तान में ये भारत-पाक सीमा के निकट के जिस हिस्से पर हमला करते हैं, वहां आबादी बहुत कम है. ऐसे में टिड्डियों के हमले से निपटने का काम भारत सरकार के जिम्मे आता है. इस साल सरकार ने 40 स्प्रे मशीनें इस काम में लगाईं. राज्य सरकार ने इनकी मदद और सर्वेक्षण करने के लिए 100 गाडिय़ां देने के अलावा स्प्रेयर लगे 450 ट्रैक्टर इस काम में लगाए. सरकार ने 73,000 हेक्टेयर क्षेत्र में इस्तेमाल के लिए किसानों को 50,000 हजार लीटर कीटनाशक मुफ्त में दिया. राजस्थान सरकार में कृषि विभाग के प्रमुख सचिव नरेश पाल गंगवार कहते हैं कि ''संकट सीमित तो हो गया है लेकिन हम पीडि़त किसानों को राहत देने के काम में लगने के साथ ही ऐसे किसी और हमले के प्रति सतर्क हैं.''
सरकार ने कीटनाशकों के छिड़काव के लिए ड्रोनो का इस्तेमाल भी किया लेकिन पर्यावरण को संभावित व्यापक क्षति के मद्देनजर हवाई छिड़काव करवाने से बचती रही क्योंकि यह रात के समय छिड़काव से पेड़ों पर आराम कर रहे टिड्डियों के दल के मामले में बेअसर होता है. लेकिन प्रभावित इलाके से आ रही सूचनाओं के अनुसार किसान मनमाने तरीके से कीटनाशकों का उपयोग कर रहे हैं जिससे पर्यावरण और भूजल को नुकसान हो रहा है. तोमर को आशंका है कि टिड्डी दलों का अगला हमला अगले साल मॉनसून के आसपास होगा. तब तक उम्मीद की जानी चाहिए कि केंद्र और राज्य सरकार का बचाव तंत्र मुस्तैद हो जाएगा.